ክሳቸው የተቋረጠው እነ አቶ በቀለ ገርባ ከእስር ተለቀቁ
ሌሎች ተጠርጣሪዎችም እንደሚፈቱ ተገለጸፍርደኞችን በሚመለከት የፕሬዚዳንቱ ውሳኔ አልታወቀም የፌዴራል ጠቅላይ ዓቃቤ ሕግ ከየካቲት 1 ቀን 2010 ዓ.ም. ጀምሮ ክሳቸው እንዲቋረጥ ያደረገላቸው አቶ በቀለ ገርባን ጨምሮ ሰባት ተጠርጣሪዎች፣ ማክሰኞ የካቲት 6 ቀን 2010 ዓ.ም. ከእስር ተለቀቁ፡፡ በተጨማሪም ከ340 በላይ ተጠርጣሪዎች ረቡዕ የካቲት 7 ቀን 2010 ዓ.ም. እንደሚፈቱ ታውቋል፡፡ተጠርጣሪዎቹ ከየካቲት 5 ቀን 2010 ዓ.ም. ጀምሮ የተሃድሶ ትምህርት ወደሚወስዱበት ኦሮሚያ ክልል ሰንዳፋ ፖሊስ ማሠልጠኛ ተቋም መወሰዳቸው ተገልጿል፡፡ ቀደም ብለው ከተፈቱት በተጨማሪ ከየካቲት 1 ቀን 2010 ዓ.ም. ጀምሮ ክሳቸው እየተቋረጠ የሚገኙ ተጠርጣሪዎች የተሃድሶ ትምህርት እየወሰዱ መሆኑ ታውቋል፡፡ሰኞ የካቲት 5 ቀን 2010 ዓ.ም. የኦፌኮ ምክትል ሊቀመንበር አቶ በቀለ ገርባ፣ የወጣቶች ሊግ ሊቀመንበር አቶ ጉርሜሳ አያና፣ አቶ ደጀኔ ጣፋና አቶ አዲሱ ቡላም ክሳቸው ተቋርጧል፡፡ ነገር ግን አራቱም ተጠርጣሪዎች ለሁለት ጊዜያት ችሎት በመድፈር ወንጀል ጥፋተኛ በመባላቸው ስድስት፣ ስድስት ወራት በድምሩ ለአንድ ዓመት የእስራት ቅጣት ስለተወሰነባቸው፣ ከእስር የሚፈቱት ለፌዴራል ይቅርታ ቦርድ ቀርቦ ውሳኔ ሲሰጥና የአገሪቱ ርዕሰ ብሔርን ይሁንታ ሲያገኝ ብቻ ነው፡፡ የፍርድ መዝገቡ ለይቅርታ ቦርድ የካቲት 5 ቀን 2010 ዓ.ም. ተልኮ የፕሬዚዳንቱን ይሁንታ በማግኘቱ፣ ማክሰኞ የካቲት 6 ቀን 2010 ዓ.ም. ከእስር ተለቀዋል፡፡ በአቶ ጉርሜሳ አያና መዝገብ ተካተው የነበሩት የአቶ ጌቱ ጋሩማ፣ የአቶ ተስፋዬ ሊበንና የአቶ በየነ ሩዳ ክስም በመቋረጡ እነሱም ተለቀዋል፡፡በሌላ የክስ መዝገብ ተከሰው የነበሩት የቀድሞ መኢአድ አመራር የነበሩት አቶ ማሙሸት አማረም ክስ ተቋርጦ ወደ ተሃድሶ መግባታቸው ታውቋል፡፡ ጠቅላይ ዓቃቤ ሕግ ሌሎች የክስ መዝገቦችን እያጣራ የተጠርጣሪዎችን ክስ በማቋረጥ ላይ መሆኑ ታውቋል፡፡ ጠቅላይ ዓቃቤ ሕግ በማጣራት ለፌዴራል ይቅርታ ቦርድ የስም ዝርዝራቸው ከቀረቡት ውስጥ፣ የአንድነት ለፍትሕና ዴሞክራሲ ፓርቲ (አንድነት) አመራር የነበረው አቶ አንዱዓለም አራጌ፣ ጋዜጠኛ ውብሸት ታዬ (14 ዓመታት ተፈርዶበት ነበር) እና ጋዜጠኛ እስክንድር ነጋን ጨምሮ 413 ፍርደኞች የቦርዱን ውሳኔ አግኝተው ለርዕሰ ብሔሩ ዝርዝራቸው መላኩ የተሰማ ቢሆንም፣ ፕሬዚዳንቱ የሰጡት ውሳኔ አልታወቀም፡፡ ሪፖርተር የፕሬዚዳንት ጽሕፈት ቤትን ለማነጋገር ጥረት ያደረገ ቢሆንም አልተሳካም፡፡ 